钦定古今图书集成/明伦汇编/皇极典/第273卷 > 丘濬大学衍义补 > 《诫励风俗敕二〈唐隆元年七月十九日〉》同前
## 钦定古今图书集成/明伦汇编/皇极典/第273卷 > 丘濬大学衍义补 > 《诫励风俗敕二〈唐隆元年七月十九日〉》同前

门下：“朕克缵丕业，诞膺景命，宪章昔典，钦若前王。克
己励精，缅思至道，宵衣旰食，勤修庶政，夙夜寅畏，匪
遑底宁，若涉泉冰，罔知攸济。顷属殷忧启运，多难兴
邦，礼义载复，品物咸乂。思欲致万姓于仁寿，归六合
于昇平，永言政途，庶几沿革，犹恐学校多阙，贤俊罕
登，牧宰不存政理，农桑未加劝导，樽俎之仪不习，冠
婚之礼莫修，朕所以当宁兴叹，载怀兢惕者矣。庠序
者，风化之本，人伦之先，仰州县劝导知礼节。每年贡
明经进士，不须限数，贵在得人。先圣庙及州县学即
令修理，春秋释菜，使敦讲诵之风。天下有奇才异行
沉伏不能自达，及官人百姓，有能极言时政得失者，
令本州责状封进。”乡饮礼废，为日已“久，尊德尚齿，弘
益极深。宜令诸州，每年遵行乡饮之礼，令有劝慕。王
公卿士，务存训奖，子弟成立，则有冠婚。婚礼糟粕，或
存，冠礼久为废阙。自今以后，并行冠礼，责以成人之
道，便知负荷之难。食为人天，农为政本，绥抚氓庶，劝
课农桑，牧宰之政，莫过乎此。”刺史县令，有课最尤异，
委廉察使名闻，当加“甄擢。”县令字人之本，明经为政
之先，不稍优异，无以劝奖。县令考满考词，使状有清
字，无负犯。明经及第常选，每至选时，量加优当，若属
停选，并听赴集。真如设教，理归清净。黄老垂范，道在
希微。僧尼道士女官之流，并令修习真寂，严持戒行，
不得假托功德，扰乱闾阎。令州县严加检察，私度之
色，即宜禁断。诸州县官，有不因选序，别犯赃贿，非时
除受官等，皆依倚形势，恣行侵剥。如有此色，仰州长
官录事参军速勘责奏闻讫宜停，务待进止，仍委吏
部兵部速勘责处分。诸州百姓，多有逃亡，良由州县
长官，抚字失所。或住居侧近，虚作破除，或逃在他州，
横征邻保。逃人田宅，因被贱卖。宜令州县，招携复业。
其逃人田宅，不得辄容卖买。其地任依乡源例租纳，
州县仓，不得令租地人代出租课。寺观广占田地，反
水碾硙，侵损百姓。宜令本州长官检括，依令式以外，
及官人百姓将庄田宅舍布施者，在京并令司农卿
即收，外州给贫下课户。凡此数事，咸宜区分，系乎风
俗，义存奖劝。刺史县令等，各申明旧章，勉思抚辑，罢
凋弊之务，归淳厚之源，训导黎蒸，宣我朝化。《书》不云
乎：“德惟善政，政在养人。”布告天下，咸知朕意。